Tunjuk perasaan Kuala Lumpur 2021

Pada sekitar jam 11 pagi (waktu tempatan), 31 Julai 2021, satu tunjuk perasaan telah berlangsung di pusat bandaraya Kuala Lumpur, Malaysia. Tunjuk perasaan ini yang dinamakan sebagai Protes #Lawan diadakan sebagai tanda bantahan terhadap tampuk Kerajaan Perikatan Nasional yang diketuai Perdana Menteri, Muhyiddin Yassin atas persepsi negatif rakyat terhadap pengurusan pandemik COVID-19 di Malaysia. Selain itu, tunjuk perasan ini turut menyentuh isu berkenaan kemelut politik Malaysia 2020-21 serta Proklamasi Darurat 2021 yang tamat pada hari keesokannya.

 Garis masa 
Sekretariat Solidariti Rakyat selaku badan penganjur merupakan sebuah pakatan para aktivis belia yang memfokuskan kepada gerakan menentang tampuk kerajaan Perikatan Nasional. Badan ini terdiri daripada wakil pertubuhan-pertubuhan prodemokrasi termasuk BERSIH dan Undi18. Sebelum ini, Sekretariat pernah melakukan kempen-kempen antikerajaan seperti kibaran bendera hitam serta tagar #Lawan itu sendiri.  Pada 24 Julai, Sektretariat Solidariti Rakyat melakukan konvoi di beberapa tempat di seluruh Malaysia sebagai persediaan bagi acara tunjuk perasaan utama.

 31 Julai dan pascaprotes 
Protes bermula pada sekitar 11 pagi di sekitar kawasan pusat Kuala Lumpur, terutamanya di sekitar Jalan Tun Perak (kawasan Masjid Jamek) serta tempat-tempat lain dengan kehadiran awal yang agak sedikit. Namun begitu, bilangan peserta mula meningkat hingga mencapai sekurang-kurangnya ratusan orang. Aktiviti-aktiviti protes yang dilakukan termasuk laungan slogan antikerajaan serta pembawaan sepanduk dengan tulisan-tulisan antikerajaan. 

Kumpulan pemprotes kemudian berarak menuju Dataran Merdeka dengan harapan untuk melakukan protes di sana, tetapi dihalang oleh pihak polis atas dasar ketiadaan kebenaran berhimpun. Laluan-laluan ke Dataran Merdeka juga disekat oleh pihak polis untuk menghalang pergerakan. Selepas protes, pihak Sekretariat mengeluarkan kenyataan rasmi yang memberi penghargaan kepada mereka yang hadir serta penegasan untuk terus berjuang. Pada Ogos, pihak penganjur menyatakan hasrat untuk menganjurkan protes serupa dengan skala yang lebih besar pada 21 Ogos sekiranya Perdana Menteri tidak meletak jawatan.

Pada malam 19 Ogos, penunjuk perasaan menganjurkan suatu perhimpunan memperingati mereka yang maut dalam pandemik COVID-19 di perkarangan Dataran Merdeka. Susulan itu, para penunjuk perasaan ditahan pihak polis atas pelbagai sebab, dengan unsur-unsur keganasan polis diberi perhatian seperti penahanan paksa. Perhimpunan itu bersurai pada awal pagi 20 Ogos.

 Tindakan dan reaksi 
Pihak Polis Diraja Malaysia yang mengawal protes tersebut memberi kenyataan untuk memanggil semua pihak terlibat berdasarkan Peraturan-peraturan Pencegahan dan Pengawalan Penyakit Berjangkit (Pelan Pemulihan Negara) 2021 yang mengharamkan sebarang bentuk perhimpunan bagi apa jua tujuan. Sungguhpun begitu, pihak polis mengiyakan bahawa perhimpunan itu berjalan dengan aman. Sementara itu, pihak pakar perubatan melahirkan rasa bimbang atas potensi perhimpunan itu dalam menguatkan lagi pandemik COVID-19 setempat, terutamanya di kawasan Lembah Klang yang sudah terjejas teruk.

 Lihat juga 
 Isu berkaitan pandemik COVID-19 di Malaysia
 Kemelut politik Malaysia 2020–21

 Rujukan 

Kategori:2021 di Malaysia
Kategori:Protes di Malaysia
Kategori:Protes terhadap pengurusan pandemik COVID-19
Kategori:Pandemik COVID-19 di Malaysia
Kategori:Kemelut politik Malaysia 2020–22